Tarybos direktyva
1972 m. birželio 20 d.
dėl valstybių narių įstatymų, reglamentuojančių radijo trukdžių slopinimą motorinėse transporto priemonėse su kibirkštinio uždegimo varikliais, suderinimo
(72/245/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
atsižvelgdama į Ekonomikos ir socialinių reikalų komiteto nuomonę,
kadangi techniniai reikalavimai, kuriuos motorinės transporto priemonės su kibirkštinio uždegimo varikliu turi atitikti pagal kai kuriuos nacionalinius įstatymus, inter alia, siejasi su radijo trukdžių, keliamų tokių transporto priemonių slopinimu;
kadangi šie reikalavimai vienose valstybėse narėse skiriasi nuo reikalavimų kitose valstybėse narėse; kadangi dėl to yra būtina visoms valstybėms narėms priimti tuos pačius reikalavimus, kurie papildytų ar pakeistų jose taikomus reikalavimus, ypač norint sudaryti sąlygas kiekvienam transporto priemonės tipui taikyti EEB tipo patvirtinimo tvarką, kaip tai numatyta 1970 m. vasario 6 d. Tarybos direktyvoje dėl valstybių narių įstatymų, reglamentuojančių transporto priemonių ir jų priekabų tipo patvirtinimą, suderinimo [1];
kadangi pageidautina laikytis techninių reikalavimų, kuriuos JT Ekonomikos komisija Europai priėmė jos Reglamente Nr. 10 (Vienodos nuostatos dėl transporto priemonių patvirtinimo radijo trukdžių slopinimo požiūriu), pridėtame prie 1958 m. kovo 20 d. Susitarimo dėl vienodų patvirtinimo sąlygų priėmimo ir dėl abipusio transporto priemonių įrangos ir dalių patvirtinimo pripažinimo [2],
PRIĖMĖ ŠIĄ DIREKTYVĄ:
1 straipsnis
Šioje direktyvoje „transporto priemonė“ - tai bet kokia naudoti kelyje skirta motorinė transporto priemonė su įrengta aukštos įtampos uždegimo sistema, su kėbulu ar be kėbulo, turinti bent keturis ratus ir didesnį kaip 25 km/h maksimalų konstrukcinį greitį ir jos priekabos, išskyrus bėgines transporto priemones ir žemės ūkyje naudojamus traktorius bei viešosios paskirties transporto priemones.
2 straipsnis
Jokia valstybė narė negali atsisakyti išduoti transporto priemonei EEB tipo patvirtinimą ar nacionalinį tipo patvirtinimą dėl priežasčių, siejamų su transporto priemonę varančio (-ių) variklio (-ių) uždegimo sistemos keliamais radijo trukdžiais, jei tokioje transporto priemonėje yra įrengtas trukdžių slopintuvas, atitinkantis prieduose išdėstytus reikalavimus.
3 straipsnis
Valstybė narė, išdavusi tipo patvirtinimą, imasi reikalingų priemonių, kad ji būtų informuota apie bet kokį dalies arba charakteristikos, nurodytų I priedo 2.2 punkte, pakeitimą. Šios valstybės kompetentingos institucijos sprendžia, ar su pakeistu prototipu turi būti daromi nauji bandymai ir rengiama nauja ataskaita. Jei šie bandymai rodo, kad modifikacija negali atitikti šios direktyvos reikalavimų, jai neturi būti suteiktas patvirtinimas.
4 straipsnis
Pakeitimai, kurie yra būtini norint priedų reikalavimus derinti su technikos pažangą, priimami laikantis 1970 m. vasario mėn. 6 d. Tarybos direktyvos dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo 13 straipsnyje nustatytos tvarkos.
5 straipsnis
1. Valstybės narės priima įstatymus ir kitus teisės aktus, kurie, įsigalioję per 18 mėnesių nuo pranešimo apie šią direktyvą dienos, įgyvendina šią direktyvą. Apie tai jos nedelsdamos praneša Komisijai.
2. Valstybės narės užtikrina, kad šios direktyvos taikymo srityje priimto nacionalinio įstatymo pagrindinių nuostatų tekstai būtų pateikti Komisijai.
6 straipsnis
Ši direktyva skirta valstybėms narėms.
Priimta Liuksemburge, 1972 m. birželio 20 d.